title: Coldplay
text: Coldplay ye una colla de pop-rock britanica formada en Londres en 1996. O grupo ye formau por Chris Martin, Jon Buckland, Guy Berryman y Will Champion.
  
  Aconsiguioron o exito internacional con o lanzamiento d'o suyo sencillo «Yellow», seguiu por o suyo álbum debut, Parachutes (2000), que fue nominau a os Premios Mercury. O suyo segundo álbum, A Rush of Blood to the Head (2002) ganó muitos premios, incluiu o d'Álbum de l'Anyo seguntes o semanario NME. Manimenos que o suyo tercer álbum, X&Y (2005) no causó tanto entusiasmo, tenió igualment una recepción positiva. O quarto álbum d'estudeo d'a banda, Viva a Vida or Death and All His Friends (2008) fue produciu por Brian Eno y cheneró excelents criticas, plegando a recibir nominacions a os premios Grammy y unatra clase d'homenaches.
  
  Coldplay ha vendiu internacionalment 50 millons de copias. Mylo Xyloto, o suyo cinquén disco, se lanzó en octubre de 2011 y tenió una recepción critica matizada, amás d'estar l'álbum de rock con mas vendas en o Reino Uniu en ixe anyo.
  
  Historia 
  Chris Martin y Jonny Buckland se conoixioron entre a suya semana d'orientación en a Universidat de Londres en setiembre de 1996, y estioron tractando de formar una banda entre a suya estancia en a universidat, plegando finalment a formar un grupo clamau Pectoralz. Posteriorment Guy Berryman, companyero de clase de totz dos, s'unió a o grupo. En 1997, a banda, renombrada Starfish ya heba empecipiau a tanyer en clubs. Martin tamién convidó a o suyo viello amigo d'a escuela Phil Harvey, estudiant d'Oxford, ta que fuese o manager d'a banda. Dende alavez, Harvey ye o cinqueno miembro de Coldplay. Manimenos, a formación orichinal fue completada con Will Champion, encargau d'a percusión. Champion s'heba criau tanyendo o piano, a guitarra, o baixo y o tin whistle, pero aprendió a tanyer a batería sin muito esfuerzo y sin experiencia previa. A banda prenió a la fin o nombre Coldplay amprando-lo de Tim crompton, que heba usau dito nombre t'a suya propia banda.
  
  Enllaços externs 
  
    Pachina web oficial 
    Pachina web oficial d'o fans club.
  
  Grupos de musica pop
  Grupos de musica d'Anglaterra
  Grupos de musica en anglés